Weereens ’n bewys van die ANC se onbevoegdheid en wanfunksionering waar korupsie aan die orde van die dag is – Kimberley ‘op rand van ineenstorting’ | SAUK.co.za - Nuus.info
Die Sol Plaatje-munisipaliteit in Kimberley is op die rand van ineenstorting – Só lui die gevolgtrekking in die munisipale forensiese verslag wat Woensdag aan raadslede beskikbaar gestel is. Hierin word bevind “die munisipaliteit is op die punt om algeheel wanfunksioneel te word”.
Dié forensiese ondersoek van die departement van samewerkende regering is in September vanjaar voltooi.
Die Valke en die Spesiale Ondersoekeenheid (SOE) ondersoek ook bewerings van korrupsie.
Die ondersoeke het gevolg op gewelddadige betogings deur ontevrede inwoners weens bewerings van korrupsie, wanadministrasie en swak dienslewering.
Die verslag beveel aan dat strafregtelike klagte teen Lydia Mahloko, geskorste finansiële hoof, ingestel word. Sy en Goolam Akharwaray, geskorste munisipale bestuurder, moet ook aan interne dissiplinêre prosesse en leefstyloudits onderwerp word.
Akharwaray moet ook verduidelik hoekom hy nie teen Mahloko opgetree het nie.
Hy het na bewering onregmatig ’n maandelikse bonus vir “spesiale vaardighede” aan homself toegeken wat hy volgens die ondersoekers moet terugbetaal.
Mahloko het na bewering by verskeie tender- en onderhandelingsprosesse ingemeng, waaronder die omstrede aankoop van ’n ampsmotor vir die burgemeester. Sy moet verduidelik hoekom sy glo strydig met voorskrifte ’n telefoniese eerder as skriftelike opdrag aan amptenare gegee het om die ampsmotor te koop.
Verder was die verkrygingsproses van R5,6 miljoen om die munisipale vloot te versien na bewering onbehoorlik.
Daar was ook nie ’n deursigtige tenderproses om munisipale erwe te verkoop nie. Een van die erwe is aan lt.genl. Risimati Shivuri, provinsiale polisiekommissaris, toegeken, maar hy het dit nie opgeneem nie.
Die munisipaliteit word deur wesenlike inkomsteverliese van honderde miljoene rande in die gesig gestaar. Elektrisiteitsverliese beloop 25% en waterverliese 50%.
Mahloko het ook die kommunikasiebestuurder gesystap en ’n vrugtelose kommunikasieveldtog oor die nuwe kragtariefstruktuur ingestel. Sy het na bewering twee diensverskaffers onregmatig R441 390 betaal, terwyl die munisipaliteit self die advertensies ontwerp en 60 000 brosjures gedruk het, wat deur werkers van die uitgebreide openbarewerke-program versprei is.
Haar optrede in ’n mislukte hofsaak grens ook aan roekeloos en oneties.
Die verhouding van Mahloko met sekere diensverskaffers, asook projekte sedert 2016 waarin sy besluite geneem het, moet luidens die verslag ondersoek word.
Ruth Sebolecwe, waarnemende munisipale bestuurder, word daarvan verdink dat sy Mahloko en Akharwaray ná hul skorsing toegang tot hul e-pos wou gee. Toe die bestuurshoof weier, het Mahloko hom telefonies geroskam.
Sebolecwe moet binne drie maande ’n regrukplan wat op die forensiese verslag gegrond is, in werking stel.
Dit sluit in die herstel van lekplekke en slaggate, die skoonmaak van die sakekern en die toepassing van munisipale regulasies.
Agterstallige skuld beloop honderde miljoene. Die departement van openbare werke skuld R591 miljoen aan die munisipaliteit, De Beers R47 miljoen, Kimberley Cold Storage R37 miljoen, die Griekwaland-Wesse Rugbyunie R10,8 miljoen, die wetgewer R9,3 miljoen en Wide Dimension Trading R7,2 miljoen.
Die lys van armlastiges en werkers van die uitgebreide openbarewerke-program moet geverifieer word.
Die Valke en SOE ondersoek die volgende:
aankope vir die burgemeesterswoning;
die gebruik van een uitnodiging om motors by verskeie geleenthede te huur en kos en verblyf te betaal;
Mahloko se akademiese kwalifikasies;
bouwerk in die Nelson Mandela-woonbuurt;
die ontwikkeling van die bestuurstelsel vir armlastiges; en
die aanstel van sekere amptenare.
« Patricia de Lille bedank as burgermeester en as lid van die DA, saam met haar neem sy 7 DA Raadslede van Kaapstad